SOLAR ซดแห้ว! วืดงานโซลาร์สหกรณ์เฟส 2
SOLAR ซดแห้ว! วืดงานโซลาร์สหกรณ์เฟส 2 เล็งเจรจาขอเป็นผู้สนับสนุนโครงการที่ได้รับคัดเลือก
27 มิ.ย. 2560

แหล่งข่าวจาก บริษัท โซลาร์ตรอน จำกัด (มหาชน) หรือ SOLAR เปิดเผยว่า ผลการจับสลากโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน (โซลาร์ฟาร์ม) สำหรับหน่วยงานราชการและสหกรณ์ภาคการเกษตร ระยะที่ 2 เมื่อวานนี้ กลุ่มสหกรณ์ภาคการเกษตรที่บริษัทจะเป็นผู้สนับสนุนโครงการที่ผ่านคุณสมบัติเข้าไปร่วมจับสลากจำนวน 4 โครงการ ไม่ได้รับการคัดเลือกทั้งหมด
อย่างไรก็ตาม บริษัทก็จะเข้าไปเจรจากับกลุ่มสหกรณ์อื่นที่ได้รับคัดเลือกให้เป็นเจ้าของโครงการ เพื่อขอเป็นผู้สนับสนุนโครงการต่อไป เนื่องจากยังมีระยะเวลาก่อนที่จะยื่นเอกสารประกอบการเสนอขายไฟฟ้าเข้าโครงการโซลาร์ฟาร์ม ต่อสำนักงานคณะกรรมกำกับกิจการพลังงาน (กกพ.) ภายหลังจากที่กกพ.ประกาศผลการคัดเลือกจากการจับสลากอย่างเป็นทางการในวันพรุ่งนี้ (28 มิ.ย.)
อนึ่ง กกพ.จะเปิดให้ผู้ที่ได้รับคัดเลือกเป็นเจ้าของโครงการและผู้สนับสนุนโครงการมายื่นเสนอขายไฟฟ้าโครงการโซลาร์ฟาร์ม สำหรับหน่วยงานราชการและสหกรณ์ภาคการเกษตร ระยะที่ 2  ตั้งแต่วันที่ 29 มิ.ย.-9 ต.ค. และจะประกาศรายชื่อผู้ผ่านการพิจารณาในวันที่ 3 พ.ย. หลังจากนั้นจะต้องมาลงนามสัญญาซื้อขายไฟฟ้าภายใน 120 วัน หรือจนถึงวันที่ 2 มี.ค.61 และกำหนดจ่ายไฟฟ้าเชิงพาณิชย์ (COD) ภายในวันที่ 30 ธ.ค.61